CK ตุนแบ็คล็อกเฉียด 5 หมื่นลบ. มั่นใจรายได้ปี 62 โตแตะ 3 หมื่นลบ.
CK ตุนแบ็คล็อกเฉียด 5 หมื่นลบ. มั่นใจรายได้ปี 62 โตแตะ 3 หมื่นลบ.
30 เม.ย. 2562

นางสาวสุภามาส ตรีวิศวเวทย์ กรรมการผู้จัดการใหญ่ บริษัท ช.การช่าง จำกัด (มหาชน) หรือ CK เปิดเผยว่า ณ สิ้นปี 61 บริษัทมีงานในมือ (Backlog) มูลค่า 48,965 ล้านบาท และในปีนี้บริษัทตั้งเป้ารายได้ไว้ที่ประมาณ 25,000-30,000 ล้านบาท
อย่างไรก็ตาม ท่ามกลางแนวโน้มการเติบโตของอุตสาหกรรมก่อสร้างในอีก 2-3 ปีข้างหน้า บริษัทมุ่งเน้นงานโครงการโครงสร้างพื้นฐานที่มีความพร้อมที่จะออกประมูล รวมถึงโครงการร่วมทุนระหว่างภาครัฐและเอกชน (PPP) ซึ่งมีมูลค่ารวมทั้งสิ้นประมาณ 1.77 ล้านล้านบาท
อาทิ โครงการรถไฟความเร็วสูงไทย-จีน ระยะที่ 1 ระหว่างกรุงเทพฯ-นครราชสีมา มูลค่า 179,412 ล้านบาท โครงการรถไฟฟ้าสายสีส้มตะวันตก ศูนย์วัฒนธรรม-บางขุนนนท์ มูลค่า 143,000 ล้านบาท โครงการทางสายพิเศษสายพระราม 3-ดาวคะนองมูลค่า 30,437 ล้านบาท โครงการมอเตอร์เวย์ สายบางปะอิน-นครราชสีมา วงเงินลงทุน 84,600 ล้านบาท สายบางใหญ่-กาญจนบุรี 55,620 ล้านบาท รถไฟทางคู่เฟส 2 รวม 9 เส้นทาง มูลค่ารวม 397,084 ล้านบาท โครงการรถไฟความเร็วสูงเชื่อม 3 สนามบิน มูลค่า 224,544.36 ล้านบาท โครงการพัฒนาสนามบินอู่ตะเภามูลค่า 200,000 ล้านบาท เป็นต้น
สำหรับโครงการในต่างประเทศจะเน้นโครงการในแถบโซนเอเชีย และบริษัทจะเน้นในด้านการประมูลงานก่อสร้างโครงสร้างพื้นฐานต่างๆที่มีความเสี่ยงน้อยและผลตอบแทนที่เหมาะสม โดยบริษัทในกลุ่มกำลังดำเนินการศึกษาแนวทางในการลงทุน และ CK พร้อมรับงานก่อสร้าง ได้แก่ โครงการก่อสร้างทางด่วนย่างกุ้งในประเทศเมียนม่าร์ มูลค่า 400 ล้านดอลลาร์สหรัฐ และ โครงการพัฒนาระบบน้ำประปาในประเทศศรีลังกา รวมถึงโครงการไฟฟ้าพลังน้ำในสปป.ลาว ซึ่ง บริษัท ซีเค พาวเวอร์ จำกัด (มหาชน) หรือ CKP กำลังเจรจากับรัฐบาลลาวอยู่ คาดว่าจะเห็นความคืบหน้าเร็วๆ นี้